Kommissionens forordning (EF) nr. 1008/2002

af 12. juni 2002

om forlængelse af den periode, hvori importen af visse opdrættede atlanterhavslaks med oprindelse i Norge er genstand for registrering

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), senest ændret ved forordning (EF) nr. 2238/2000(2), særlig artikel 10, stk. 5, og artikel 14, stk. 5,

under henvisning til Rådets forordning (EF) nr. 2026/97 af 6. oktober 1997 om beskyttelse mod subsidieret indførsel fra lande, der ikke er medlemmer af Det Europæiske Fællesskab(3), særlig artikel 16, stk. 4, og artikel 24, stk. 5,

under henvisning til det rådgivende udvalgs positive udtalelse, og

ud fra følgende betragtninger:

A. TIDLIGERE PROCEDURE

(1) Ved forordning (EF) nr. 452/2002(4) pålagde Kommissionen toldmyndighederne at tage passende skridt til at registrere importen til Fællesskabet af opdrættede atlanterhavslaks med oprindelse i Norge (i det følgende benævnt "den pågældende vare"), i øjeblikket henhørende under KN-kode ex 0302 12 00, ex 0303 22 00, ex 0304 10 13 og ex 0304 20 13, og eksporteret af de selskaber, der er anført i bilaget til Rådets forordning (EF) nr. 772/1999(5), senest ændret ved forordning (EF) nr. 322/2002(6). Vilde atlanterhavslaks som defineret i artikel 1, litra b), i nævnte forordning var ikke omfattet af registreringen.

B. GÆLDENDE FORANSTALTNINGER

(2) Den pågældende vare er i øjeblikket også omfattet af følgende foranstaltninger:

- endelig antidumping- og udligningstold indført ved forordning (EF) nr. 772/1999, som efter en fornyet undersøgelse ophævede og erstattede den antidumping- og udligningstold, der tidligere var indført ved Rådets forordning (EF) nr. 1890/97(7), ændret ved forordning (EF) nr. 297/1999(8), og (EF) nr. 1891/97(9), ændret ved forordning (EF) nr. 297/1999

- tilsagn fra et stort antal eksportører og producenter i Norge om bl.a. at overholde visse mindsteimportpriser, godtaget ved Kommissionens afgørelse 97/634/EF(10), senest ændret ved afgørelse 2002/157/EF(11).

(3) Det skal også bemærkes, at de ovennævnte foranstaltninger i øjeblikket er genstand for en interimsundersøgelse, der blev indledt i februar 2002 i henhold til artikel 11, stk. 3, i forordning (EF) nr. 384/96 og artikel 19, stk. 1, i forordning (EF) nr. 2026/97(12).

C. FORLÆNGELSE AF REGISTRERINGSPERIODEN

(4) Som anført i forordning (EF) nr. 452/2002 var Kommissionen ved at indlede undersøgelser af en række formodede misligholdelser af tilsagn. Da disse undersøgelser ikke alle er afsluttet, anses det for nødvendigt, at importen af den pågældende vare i endnu en periode fortsat bør være genstand for registrering.

(5) Denne yderligere periode med registrering skal følge direkte efter udløbet af den periode på 90 dage, der er fastsat i artikel 2 i forordning (EF) nr. 452/2002, og skal vare til datoen for afslutningen af ovennævnte interimsundersøgelse eller 180 dage fra datoen fra offentliggørelsen af forordning (EF) nr. 452/2002, alt efter hvad der kommer først -

UDSTEDT FØLGENDE FORORDNING:

Artikel 1

Toldmyndighederne pålægges i henhold til artikel 14, stk. 5, i forordning (EF) nr. 384/96 og artikel 24, stk. 5, i forordning (EF) nr. 2026/97 at fortsætte med at tage passende skridt til at registrere importen til Fællesskabet af opdrættede atlanterhavslaks med oprindelse i Norge, henhørende under KN-kode ex 0302 12 00 (Taric-kode 0302 12 00 21, 0302 12 00 22, 0302 12 00 23 og 0302 12 00 29 ), ex 0303 22 00 (Taric-kode 0303 22 00 21, 0303 22 00 22, 0303 22 00 23 og 0303 22 00 29 ), ex 0304 10 13 (Taric-kode 0304 10 13 21 og 0304 10 13 29 ) og ex 0304 20 13 (Taric-kode 0304 20 13 21 og 0304 20 13 29 ) og eksporteret af de selskaber, der er anført i bilaget til forordning (EF) nr. 772/1999.

Artikel 2

1. Denne forordning træder i kraft på dagen for offentliggørelsen i De Europæiske Fællesskabers Tidende.

2. Artikel 1 finder anvendelse fra den 13. juni 2002, og dens gyldighed skal være begrænset til og med den dato, hvor den i betragtning 3 nævnte interimsundersøgelse afsluttes ved en meddelelse i De Europæiske Fællesskabers Tidende, eller til den 10. september 2002, alt efter hvilken dato der kommer først.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 12. juni 2002.

På Kommissionens vegne

Pascal Lamy

Medlem af Kommissionen

(1) EFT L 56 af 6.3.1996, s. 1.

(2) EFT L 257 af 11.10.2000, s. 2.

(3) EFT L 288 af 21.10.1997, s. 1.

(4) EFT L 72 af 14.3.2002, s. 7.

(5) EFT L 101 af 16.4.1999, s. 1.

(6) EFT L 51 af 22.2.2002, s. 1.

(7) EFT L 267 af 30.9.1997, s. 1.

(8) EFT L 37 af 11.2.1999, s. 1.

(9) EFT L 267 af 30.9.1997, s. 19.

(10) EFT L 267 af 30.9.1997, s. 81.

(11) EFT L 51 af 22.2.2002, s. 32.

(12) EFT C 53 af 28.2.2002, s. 10.